CELEX: 32021D1009
Language: sk
Date: 2021-06-18 00:00:00
Title: Rozhodnutie Rady (SZBP) 2021/1009 z 18. júna 2021, ktorým sa mení rozhodnutie 2013/233/SZBP o pomocnej misii Európskej únie pre integrované riadenie hraníc v Líbyi (EUBAM Libya)

22.6.2021   
               
               
                  SK
               
               
                  Úradný vestník Európskej únie
               
               
                  L 222/18
               
            
         ROZHODNUTIE RADY (SZBP) 2021/1009
         z 18. júna 2021,
         ktorým sa mení rozhodnutie 2013/233/SZBP o pomocnej misii Európskej únie pre integrované riadenie hraníc v Líbyi (EUBAM Libya)
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej články 42 ods. 4 a 43 ods. 2,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:
         
                     (1)
                  
                  
                     Rada 22. mája 2013 prijala rozhodnutie 2013/233/SZBP (1), ktorým sa zriadila pomocná misia Európskej únie pre integrované riadenie hraníc v Líbyi (EUBAM Libya).
                  
               
                     (2)
                  
                  
                     Na Berlínskej konferencii o Líbyi, ktorá sa konala 19. januára 2020, sa prijal zoznam záverov a stanovil rámec na ich vykonávanie prostredníctvom „berlínskeho procesu“ na účely podpory trojbodového plánu Bezpečnostnej rady Organizácie Spojených národov (BR OSN), ktorý predložil osobitný zástupca generálneho tajomníka OSN Ghassan Salamé s jediným cieľom pomôcť OSN zjednotiť medzinárodné spoločenstvo pri podpore mierového riešenia líbyjskej krízy.
                  
               
                     (3)
                  
                  
                     BR OSN 12. februára 2020 vo svojej rezolúcii č. 2510 (2020) uvítala Berlínsku konferenciu o Líbyi a potvrdila jej závery, pričom skonštatovala, že predstavujú významný prvok komplexného riešenia situácie v Líbyi.
                  
               
                     (4)
                  
                  
                     Rada 29. júna 2020 vzhľadom na okolnosti spôsobené pandémiou ochorenia COVID-19 prijala rozhodnutie (SZBP) 2020/903 (2), ktorým sa predlžuje mandát misie EUBAM Libya do 30. júna 2021.
                  
               
                     (5)
                  
                  
                     V kontexte strategického preskúmania misie EUBAM Libya sa Politický a bezpečnostný výbor (PBV) 2. marca 2021 dohodol, že misia by sa mala predĺžiť o dva roky do 30. júna 2023. PBV sa okrem toho 30. marca 2021 dohodol, že sa do mandátu misie doplní druhý strategický cieľ na podporu mierového úsilia v Líbyi pod vedením OSN ako súčasť berlínskeho procesu, a to v rámci jej hlavných oblastí činnosti (riadenie hraníc, presadzovanie práva a trestná justícia), pričom o akejkoľvek prípadnej budúcej podpore prostredníctvom misie by sa malo rozhodnúť neskôr na základe osobitnej strategickej analýzy predloženej zo strany Európskej služby pre vonkajšiu činnosť, ak by OSN alebo líbyjské orgány podali formálnu žiadosť.
                  
               
                     (6)
                  
                  
                     BR OSN 16. apríla 2021 vo svojej rezolúcii č. 2571(2021) vyzvala všetky strany, aby v plnej miere vykonávali dohodu o prímerí z 23. októbra 2020, a naliehavo vyzvala členské štáty OSN, aby dodržiavali a podporovali plné vykonávanie uvedenej dohody okrem iného bezodkladným stiahnutím všetkých zahraničných síl a žoldnierov z Líbye. Okrem toho vyzvala líbyjskú vládu, aby zlepšila vykonávanie zbrojného embarga, a to aj na všetkých miestach vstupu, len čo bude vykonávať dohľad, a všetky členské štáty OSN, aby pri tomto úsilí spolupracovali.
                  
               
                     (7)
                  
                  
                     Rozhodnutie 2013/233/SZBP by sa malo zodpovedajúcim spôsobom zmeniť.
                  
               
                     (8)
                  
                  
                     Misia EUBAM Libya sa uskutoční v kontexte situácie, ktorá sa môže zhoršiť a ktorá by mohla ohroziť splnenie cieľov vonkajšej činnosti Únie stanovených v článku 21 zmluvy,
                  
               PRIJALA TOTO ROZHODNUTIE:
         
            Článok 1
            Rozhodnutie 2013/233/SZBP sa mení takto:
            
                        1.
                     
                     
                        Článok 2 sa nahrádza takto:
                        
                           „Článok 2
                           Ciele
                           
                              1.   Misia EUBAM Libya podporuje líbyjské orgány pri budovaní štruktúr štátnej bezpečnosti v Líbyi, a to najmä v oblasti riadenia hraníc, presadzovania práva a trestnej justície s cieľom prispieť k úsiliu o narušenie organizovaných zločineckých sietí zapojených najmä do prevádzačstva migrantov, obchodovania s ľuďmi a terorizmu v Líbyi a v regióne centrálneho Stredozemia.
                           
                           
                              2.   Misia EUBAM Libya podporuje úsilie Organizácie Spojených národov o mier v Líbyi v oblastiach riadenia hraníc, presadzovania práva a trestnej justície.“.
                           
                        
                     
                  
                        2.
                     
                     
                        Článok 3 sa mení takto:
                        
                                    a)
                                 
                                 
                                    v odseku 1 sa úvodné slová nahrádzajú takto:
                                    „Na dosiahnutie cieľa stanoveného v článku 2 ods. 1 misia EUBAM Libya:“
                                 
                              
                                    b)
                                 
                                 
                                    vkladá sa tento odsek:
                                    
                                       „1a.   Ak o to formálne požiadajú orgány Organizácie Spojených národov alebo Líbye, Rada na základe osobitnej strategickej analýzy, ktorú predkladá Európska služba pre vonkajšiu činnosť, rozhodne o podpore, ktorú má misia EUBAM Libya poskytnúť na podporu cieľa stanoveného v článku 2 ods. 2“
                                    
                                 
                              
                  
                        3.
                     
                     
                        V článku 13 ods. 1 sa dopĺňa tento pododsek:
                        „Referenčná suma určená na pokrytie výdavkov spojených s misiou EUBAM Libya na obdobie od 1. júla 2021 do 30. júna 2023 je 84 850 000 EUR.“.
                     
                  
                        4.
                     
                     
                        V článku 16 sa druhý odsek nahrádza takto:
                        „Uplatňuje sa do 30. júna 2023.“.
                     
                  
         
            Článok 2
            Toto rozhodnutie nadobúda účinnosť dňom jeho prijatia.
            Uplatňuje sa od 1. júla 2021.
         
         
            V Brusel 18. júna 2021
            
               
                  Za Radu
               
               
                  predseda
               
               J. LEÃO
            
         
         
            (1)  Rozhodnutie Rady 2013/233/SZBP z 22. mája 2013 o pomocnej misii Európskej únie pre integrované riadenie hraníc v Líbyi (EUBAM Libya) (Ú. v. EÚ L 138, 24.5.2013, s. 15).
         
            (2)  Rozhodnutie Rady (SZBP) 2020/903 z 29. júna 2020, ktorým sa mení rozhodnutie 2013/233/SZBP o pomocnej misii Európskej únie pre integrované riadenie hraníc v Líbyi(EUBAM Libya) (Ú. v. EÚ L 207, 30.6.2020, s. 32).